Skoolbus beland in sloot(Foto: Drakenstein Farm Watch/Facebook) ŉ Bus met sowat 50 skoliere het Dinsdagoggend in ŉ sloot beland in Sonstraalweg in die Paarl in die Wes-Kaap. Die busbestuurder wou ŉ trompop botsing met ŉ aankomende voertuig voorkom. Die privaat nooddienstegroep Drakenstein Farm Watch is ontbied en ŉ oproep is aan alle nooddienste uitgestuur. DFW het 50 skoliere, wat reeds uit die bus geklim het, in die gietende reën langs die bus aangetref. Paramedici van DFW het die kinders ondersoek en bevind dat slegs sowat vier skoliere geringe beserings opgedoen het. Hulle is op die toneel behandel. DFW het in ŉ verklaring Paarl-verkeersbeampte Williams geprys wat verkeer en vervoer, asook reddingsbeamptes en ambulansspanne op die toneel beheer het. “Dit is ŉ wonderwerk dat die beserings só gering was,” het DFW gesê. DFW sê die reaksie van alle nooddienste was vinnig en groot getalle nooddienswerkers het opgedaag, gegewe ander busongelukke in die gebied wat nie só goed eindig nie. Drakenstein Farm Watch brand- en reddingsgroep is ŉ vrywilligersorganisasie wat privaat gefinansier word. (Foto: Drakenstein Farm Watch/Facebook)